"Kérlek-kérlek írd meg, hogyan lehet eltüntetni a teszteket a Facebookról! Semmire sem vágyom jobban, mint erre a tudásra, tényleg! Tulajdonképpen ezek miatt nem használom ma már egyáltalán az FB-t." - írta kétségbeesetten egy ismerősöm, miután a közösségi oldalon megírtam, a mindent elöntő kvízek eltüntethetőek a posztok folyamából.



A kérés hőfoka nem meglepő azoknak, akik használják a Facebookot, és van annyi érdekes ismerősük, egzotikus országokban élő oroszlánszelídítők, playmate-ek és híres tudósok, hogy érdemes legyen követni a napi eseményeket. Amelyet az utóbbi hónapokban lehetetlenné tesz, hogy a posztok és érdekes linkek közé 6-8 teljesen irreleváns, viszont nagyméretű kvízeredmény ékelődik.



Mert kit érdekel valójában, hogy milyen melltartótípus, előgerinchúros nyálkáshal vagy hanyas oktánszámú benzin lenne barátunk, ha történetesen annak születik. Különösen, hogy ezeket a teszteket nem a téma szakértői írják, hanem ugyanolyan vicces srácok, mint akik aztán kitöltik azokat, szóval az eredmény tökéletesen irreleváns. Egyetlen hatása, hogy nagy képeivel és hosszas, vicceskedő leírásával követhetetlenné teszi az oldalt.



Amit felfedeztem, az persze az egyszerű hide-olás, amely alapfunkciója a rendszernek, ha létezése elsőre nem is nyilvánvaló. A kvízek posztjainak jobb felső sarkába tolva egerünket megjelenik egy Hide/Elrejt felirat, amire kattintva letilthatjuk az adott "barátunkat", ha annyira irritáló lenne. Vagy kiválaszthatjuk az adott teszt tiltását, ami egyrészt részeredmény csak, hiszen egyedül ezt a teszttípust tünteti el. Mivel azonban ismerőseink olyanok, hogy 2-3 típusú kvízzel szórakoznak néhány napig, ez idő alatt nyugtunk lesz.

Így perzselje porrá a kvízeket örökre

Kétségbeesett barátomtól hamarosan azonban részletes receptet kaptam arra, hogy az idegesítő tesztek tömegét együtt és örökre eltüntessük Facebook oldalunkról. Mivel az köztudott, hogy a Facebook tesztjei nem önmagukért léteznek, a cég a kitöltésükkel keletkező energiával hajtja a szervereit, az eltüntetőszoftvert természetesen nem a cég bocsátja rendelkezésünkre. Ennek ellenére Firefoxra néhány perc alatt telepíthető.



Először telepítenünk kell a bizarr Greasemonkey nevű bővítményt, amihez kattintson ide. Az oldalon a zöld gombra nyomva települ fel az add-on. Ha nem érti, mi az és miért, ne aggódjon, én sem.

Mindenesetre zárja be a Firefoxot, indítsa újra, majd végül kattintson erre a linkre, ami elindítja a kvízégetőt. Ne ijedjen meg, ha sistergést hall, ez csak az elperzselődő tesztek hangja. Mostantól könnyedén követhetjük, hogy oroszlánidomár barátunk éppen mit ebédel, hogy a playmatenek elromlott a kávéfőzője és meghallgathatjuk a híres tudós kedvenc Rick Astley-számát.

A fejlesztést megkísérelték Chrome-ra is, egyelőre sikertelenül.